Räppäri Prinssi Jusuf sai tänään tasavallan presidentin myöntämän hengenpelastusmitalin tunnustukseksi erittäin rohkeasta oman hengenvaaran uhalla suoritetusta teosta.

Prinssi Jusuf (kuvassa vasemmalla) toimi ripeästi nähdessään, että iäkäs rouva putosi metroraiteille. Kuva on Meillä on unelma -mielenosoituksesta viime vuodelta. Prinssi Jusufin kanssa lavalla Musta Barbaari. KARI PEKONEN

Viime elokuussa suomalainen rap-artisti Prinssi Jusuf, oikealta nimeltään Iyouseyas Belayneh toimi nopeasti tilanteessa, jossa monella olisi mennyt pasmat täysin sekaisin.

Hän odotti metroa Rautatientorilla, kun yhtäkkiä näki, että skeittari huitaisi vanhempaa rouvaa, joka menetti tasapainonsa ja putosi metroraiteille.

Prinssi Jusuf ei aikaillut, vaan kävi pelastamassa naisen.

- Katsoin, kuinka paljon aikaa on seuraavan metron saapumiseen ja huomasin, että siihen on enää kaksi minuuttia. En jäänyt aikailemaan vaan hyppäsin raiteille, nostin naisen jaloilleen ja autoin hänet pois raiteilta, nuori mies kertoi Iltalehdelle viime vuonna tapahtuman jälkeen.

Tänään Prinssi Jusuf sai tunnustusta rohkeasta toiminnastaan, kun tasavallan presidentti myönsi hänelle ja kahdelletoista muulle henkilölle hengenpelastusmitalin.

Hengenpelastusmitali annetaan tunnustukseksi erittäin rohkeasta tai neuvokkaasta taikka oman hengenvaaran uhalla suoritetusta teosta, jolla on pelastettu toisen ihmisen henki.